Ukendte gerningsmænd brød natten til lørdag ind på en minkfarm og stjal minkskind for 3 millioner kroner. Ejeren står frusteret tilbage, og politiet er på bar bund i sagen.

Minkfarmen i Strandby har mistet skind for omkring 3 millioner kroner, efter ukendte gerningsmænd brød ind i frysehusene og stjal 5864 skind. Ejeren af Eskær Mink, John Juul Conradsen, er rystet over episoden. - Jeg har ikke sovet ordentligt siden fredag nat, siger han til TV2/Nord. Han havde netop fået installeret videoovervågning i en stor del af området, men ikke i lagerrummet, hvor skindene befandt sig. - Det kunne tyde på, at gerningsmændene kender stedet, eller i hvert fald har undersøgt det nærmere, siger John Juul Conradsen. Han er spændt på, hvordan fremtiden ser ud, efter at han har mistet så stor en del af lageret. Politiet er på bar bund i sagen. Det oplyser politikommissær ved Frederikshavns Politi, Jens Møller Søgård. Danske minkskind kan sælges for cirka 500 kroner stykket, og det er derfor en meget attraktiv vare på det sorte marked.